open-index/open-wikipedia-markdown huggingface dataset:
موزامبيق

**موزامبيق**، رسميا لجمهورية د لموزامبيق (بلبرتغالية: República de Moçambique) هي بلاد جات ف لجنوب الشرقي د إفريقيا. تايحدّها من الشرق لمحيط لهندي، من الشمال طنزانيا، من الشمال لغربي مالاوي و زامبيا، من لغرب زيمبابوي، و من لجنوب إسواتيني و جنوب إفريقيا. موزامبيق عندها حدود بحرية مع بلدان جزر جاو فالشرق ديالها، و هوما جزر لقومور و ماداݣاسكار و فرانسا (لجزر ديال مايوط).

ما بين لقرن اللول ولخامس هاجرو لقبايل د لبانطو للمنطقة اللي فيها موزامبيق و سكنو فيها. ف لعصور لوسطانية، كانت لبلاد معروفة بلبيع و الشرا من جيهت لمحيط لهندي. ف 1498، وصل لبحّار لبرتقيزي ڤاسكو دا ݣاما للمنطقة، و بدات لبرتغال تاتحتلّها بشويا بشويا، تا ولاّت كاملة مستعمرة ف 1505. من مورا حرب بقات 11 لعام، ستاقلات لجمهورية الشعبية د لموزامبيق ف 1975. من مورا ما ستاقلات، دخلات لبلاد ف حرب أهلية، بقات من 1977 تال 1992. ف 1994، تدارت أول نتيخابات فيها بزاف د لأحزاب، و من ديك الساعة و لوضعية د لبلاد مهدّنة شوية.

تيسكنو ف موزامبيق شويا كتر من 30 مليون د الناس و لعاصمة ديالها هي ماپوطو. اللغة الرسمية د لبلاد هي لبرتغالية، و عاد كاين 4 د اللغات معتارفة بيها الدولة، هوما: السواحيلي، مواني، الشيوا، و طسونݣا. لفلوس اللي كيتخدّمو ف لبلاد هوما لميتيكال، و أكبر الديانات فيها هوما لمسيحية (58%) و لإسلام (18%) و الديانات لمحلية. موزامبيق داخلة مع بزاف د لمنضمات الدولية بحال لأمم لمتحدة و ليتيحاد ليفريقي و لكومنويلت و منضمة التعاون لإسلامي و مجلس الدول اللي تيهضرو بلبرتغالية، و هي عضو مراقب ف لمنضمة لعالمية د لفرونكفونية.
## مصادر


تصنيف:بلدان د إفريقيا
تصنيف:مقالات فيها مصدر و 3000 بايت
تصنيف:تأسيسات د 1975 ف موزامبيق
تصنيف:تأسيسات د 1975 ف إفريقيا
موسكو

**موسكو**، (بالروسية: **Москва**) هي العاصمة د روسيا و أكبر مدينة فيها. هي من أكبر المدون د لعالم، و تيسكنو فيها و النواحي ديالها كتر من 12 مليون واحد. هي أكبر مدينة ف أوروپا من ناحية لمساحة.

جات موسكو على لواد ديال موسكڤا، وكانت لعاصمة ديال بزاف د لبلدان بحال لإمبراطورية الروسية، روسيا القيصرية، الدوقية د موسكو، و ليتيحاد السوڤياتي.

موسكو فيها بزاف د لمواقع د التراث لعالمي د ليونيسكو بحال: لميدان لحمر، لكاطيدرالية د سان بازيل، و لكريملين، اللي تيسكن فيه الرئيس ديال روسيا.

موسكو مركز قتيصادي كبير فلعالم، وعليها فيها بزاف د الراواج. كاينين فيها ربعة د لمطارات الدولية، تسعود د لمحطات د التران، و تاني أكبر شبكة د لميطرو من ناحية الزحام فلعالم (مورا طوكيو).

## مصادر


تصنيف:مدون د روسيا
تصنيف:عواصم ديال بلدان
تصنيف:تأسيسات د لقرن 12 ف روسيا
موضهارات مارس 1965 ف لمغريب

**موضهارات مارس 1965 ف لمغريب**، هي موضهارات طلابية وقعات ف لمغريب خصوصا فدارلبيضا ؤماتو فيها ناس.
## سياق
فلول ديال شهر مارس 1965، وزير تربية لوطنية يوسف بلعباس خرج مدكرة كيمنع فيها تلامد لي عندهم كتر من 16 لعام باش يعاودو لبروڤي، لعام لخر د لكوليج.

ديك ساعة تلامد كانو مسييسين بزاف ؤلأغلبية ديالهم داخلين فتيحاد لوطني ديال طلبة لمغريب لي كان عندو علاقات معا تيحاد لوطني د لقوات شعبية.

## لوقائع
فـ22 مارس معا جوايه لعشرا، تجمعو دراري فتيران د لكورة ديال ليسي محمد لخاميس فدارلبيضا باش يديرو مسيرة حتيجاجية حتال لمندوبية ديال تعليم، والاكين فطريق لبوليس فرقهم.

لغد ليه فـ23 مارس، عاودو رجعو طلبة ل ليسي محمد لخاميس ؤمشاو موراها لدرب سلطان ؤباب مراكش فين ساكنة طبقة لعاميلة، ؤبداو كيهاجمو لمحلات ؤيحرقو طوبيسات ؤطوموبيلات. لعسكر خرج دبابات ديالو ؤمعا جوايه 3 بدا كيطلق لقرطاس على ناس.
## لعواقب
من بعد تلت شهور، ف 7 يونيو 1965، لماليك لحاسان تاني علن على حالة ستيتناء ؤسد لبرلامان.

ؤ ف 29 أكتوبر 1965، زعيم ديال حيزب تيحاد لوطني لقوات شعبية لمهدي بن بركة خطفوه ؤغبروه فباريز.

ف 1968، واحد لمجموعة ديال زوعاما ليساريين من بينهم محمد بنسعيد أيت يدر، أحمد حرزني ؤ سيون أسيدون حلو منضمة ماركسية لينينية سماوها منضمة 23 مارس باش يتفكرو ضحايا ديال داكشي لي وقع فدارلبيضا، لهدف ديالهم كان هو يديرو تغيير ف لبلاد باستعمال سلاح.
## مصادر

تصنيف:لعوام د الرصاص ف لمغريب
تصنيف:لقرن 20 ف لمغريب
تصنيف:1965
تصنيف:مقالات فيها مصدر و 3000 بايت
تصنيف:لحسن التاني
تصنيف:1965 ف لمغريب
كلون

تصغير
**لكلون** ؤلا **لموهرّيج** (ب نّڭليزية **Clown**) هوّا واحد شّخص لي كيدير ماكياج خاص ؤ حوايج مبرّقين ب لّوان، باش يدير عرض ديال لكوميديا ؤ يضحّك عباد الله. لأصل ديال لكلون كيرجع ل سّلالة لملكية لخامسة ف مصر لقديمة، ف جوايه 2400 قبل لميلاد.

## مصادر


تصنيف:كوميديا
تصنيف:سيرك
تصنيف:مقالات فيها مصدر و 3000 بايت
تصنيف:فنون د لأداء
مواريد

**مواريد** جماعة ترابية قروية كاينة ف إقليم الصويرة، جهة مراكش آسفي، ساكنين فيها 6161 واحد، على حسب لإحصاء لعام 2014.
## تعليم
* نسبة لأمية (نّاس لّي ما كايعرفوش يقراو ولا يكتبو) : 54,8%
* نسبة سّكان لّي قاريين فوق الليسي (ليسي و جامعة): 2,3%
## إقتصاد
* نسبة نّاس نّشيطين (لّي يقدرو يخدمو): 45%
* نسبة لبطالة (نّاس لّي ما خدامينش و تايقلبو على خدمة): 5,4%
* نسبة نّاس اللي خدامين ف دّولة (ولا لبيطاليين اللي سبق ليهوم خدمو): 4,3%
* نسبة نّاس اللي خدامين ف لپريڤي (ولا لبيطاليين اللي سبق ليهوم خدمو):34,7%
## مصادر

تصنيف:جهة مراكش آسفي
تصنيف:جماعة قروية ف إقليم الصويرة
تصنيف:جماعة قروية ف جهة مراكش آسفي
تصنيف:بلايص مسكونين ف إقليم الصويرة
مولاي براهيم

**مولاي براهيم** جماعة ترابية قروية كاينة ف إقليم الحوز، جهة مراكش آسفي، ساكنين فيها 11796 واحد، على حسب لإحصاء لعام 2014.

## تاريخ
ف 8 شتنبر 2023، ضرب زلزال ب قوة 6،8 على سلوم ريشتر لي دمر عدد كبير ديال الديور و قتل بزاف د الناس.


File:Damages in Moulay Brahim 05.jpg|
File:Damages in Moulay Brahim 01.jpg|
File:Damages in Moulay Brahim 08.jpg|
File:Damages in Moulay Brahim 06.jpg|

## تعليم
* نسبة لأمية (نّاس لّي ما كايعرفوش يقراو ولا يكتبو) : 47%
* نسبة سّكان لّي قاريين فوق تّانوي (تانوي و جامعة): 4%
## اقتصاد
* نسبة نّاس نّشيطين (لّي يقدرو يخدمو): 43,4%
* نسبة لبطالة (نّاس لّي ما خدامينش و تايقلبو على خدمة): 10,5%
* نسبة نّاس اللي خدامين ف دّولة (ولا لعاطلين اللي سبق ليهوم خدمو): 3,3%
* نسبة نّاس اللي خدامين في لقطاع لخاص (ولا لعاطلين اللي سبق ليهوم خدمو):55,2%
## مصادر

تصنيف:جهة مراكش آسفي
تصنيف:بلايص مسكونين ف إقليم لحوز
تصنيف:جماعة قروية ف جهة مراكش آسفي
مولدوڤا

**مولدوڤا**، رسميا لجمهورية د مولدوڤا (ب رومانية Republica Moldova) هيّا دولة ماكاطلش على لبحر جات ف أوروپا شرقية. كاتحدها من لجنوب رومانيا، ؤ أوكرانيا من ݣاع جّوايه لخرين.

لأغلبية د لأراضي د مولدوڤا د دابا كانت بلاد مستاقلة من لقرن 14، و كانت سميتها "لإمارة د مولدوڤا". ف 1812، عطاتها الدولة لعتمانية (اللي كانت عندها سلطة عليها) للإمبراطورية د روسيا. من مورا التورة لبولشوڤية، ستاقلات لبلاد و دخلات ف 1918 مع رومانيا وولأّو بلاد وحدا. ف 1924، دخل لإتحاد السوڤياتي للمنطقة و حتلها. فاللول دخلات لمنطقة طرف من أوكرانيا، ولكن ف 1940 ولاّت بوحدها، و تسمات لجمهورية السوڤياتية لإشتراكية د مولدوڤا. نهار 27 غشت 1991، من مورا ما طاح لإتحاد السوڤياتي، علنات لبلاد لإستقلال ديالها، و سمّات راسها لجمهورية د مولدوڤا.

تيسكنو ف مولدوڤا شويا كتر من 2.6 مليون د الناس و لعاصمة ديالها هي كيشيناو. لّوغة رّسمية ديال لبلاد هيّا لمولدوڤية، اللي كاين اللي كيحسبها لغة، و كاين اللي تيقول باللي هي دارجة د رّومانية. لفلوس اللي كاتخدّم هي اللييو لمولدوڤي. هي داخلة مع بزاف د لمنضمات دولية بحال لأمم لمتحدة و لمجلس ديال أوروپا و منضمة التجارة لعالمية و لكومنولت د لبلدان لمستاقلة.

## مصادر


تصنيف:بلدان د ؤروپا
تصنيف:مقالات فيها مصدر و علاين 3000 بايت
تصنيف:دول بانو مور لإتحاد السوڤياتي
تصنيف:تأسيسات د 1991 ف ؤروپا
مومن الديوري

**مومن الديوري** (تولد ف 20 فبراير 1938 ف قنيطرة - مات نهار 16 ماي 2012 ف الرباط) كان كاتب ومعارض سياسي مغريبي كان تيطالب بجمهورية ف لمغريب. عاش من 1971 ل 2006 ف فرانسا منفي، ورجع للمغريب موراها، وتمًا عاش تال 2012.
## حياتو
تولد مومن الديوري ف 1938 ف قنيطرة، وكان بًاه محمد الديوري مقاوم ضد ليستيعمار داخل مع حزب ليستقلال، وكان واحد من اللًي سيناو لوثيقة د لمطالبة ب ليستقلال ف 1944. تعلم مومن من صغرو النضال، وتعرف على بزاف د لمناضلين اللي تعلًم معاهم، منهم: شيخ لعرب، أحمد بن بلة، لمهدي بن بركة، لفقيه لبصري، و تشي ݣيفارا.

ف 1957 مشا مومن لفرانسا باش يقرا لعلوم السياسية ومن موراها كمًل فسويسرا. من مورا ما تلاقا لمهدي بن بركة، قنعو باش يمشي يعاون الثورة لجزائرية، وولاً تينسق باش يتلاقاو لقادة د الثورة فالجزائر مع الثوار لأممين بحال تشي ݣيفارا.

ف 1963، تعتاقل الديوري حيث كان مع لمجموعة د شيخ لعرب وتحكم عليه ب لإعدام. خرج بعفو ف 1965 ومن موراها بقا عايش ف السرية وتجوج مع لمخرجة فريدة بليزيد اللي ولدات معاه جوج بنات. مشا لفرانسا ف 1971 وخدا تمًا اللجوء السياسي. واخا كان عندو لجوء ف فرانسا جراو عليه ف 1991 للݣابون، وكان السبب هو باللي "خاصو يدير الرقابة لداكشي اللي تيقول". هادشي دار فضيحة ف فرانسا اللي مشات ليها بزاف من السمعة ديالها ديال الدفاع على حقوق لإنسان، وفاللخرً رجعاتو بلا شروط.

ف 2001، بغا يرجع الديوري للمغريب وطلب منو السفير د لمغريب ف باريز حسن أبو أيوب باش يكتب بريّة د عتيدار على أنو كان تيعارض النظام باش عاد يعطيه پاسپور ديالو، ومومن مابغاش. ف 2004 غادي ياخد پاسپور بلا تا شرط، وغادي يدخل لبلادو ف 2006.

## كتوباتو
أهم كتاب كتب مومن الديوري كان ف 1992، وهو لكتاب ديال: "ديالمن لمغريب؟" (*A qui appartient le maroc*).
## مصادر

تصنيف:لعوام د الرصاص ف لمغريب
تصنيف:زيادة 1938
تصنيف:وفيات 2012
تصنيف:سياسي مغريبي
تصنيف:مقالات فيها مصدر و 3000 بايت
تصنيف:ناس تزادو ف قنيطرة
تصنيف:ناس توفاو ف الرباط
موناكو

**موناكو**، رسميا لإمارة د موناكو (بلفرانساوية: Principauté de Monaco) هي بلاد صغيرة مستاقلة جات ف لجنوب لغربي د أوروپا. تايحدّها لبحر لبيض لمتوسط من لجنوب، و فرانسا من ݣاع الجوايه لاخرا. موناكو قريبة بزاف تا للطاليان (16 كم من الشرق) واخا ماكاينيش بيناتهم حدود. هي تاني أصغر بلاد ف لعالم من جيهة لكبر (من مورا لڤاتيكان)، و معروفة ف لعالم باللي هي بلاصة غالية، و تيسكنو فيها ناس عندهم فلوس (التلت ديال السكان ديالها ميليونيرات). واخا هي بلاد مستاقلة، موناكو ما عندهاش جيش، و فرانسا هي اللي مسؤولة باش تدافع عليها.

الصخرة د موناكو كانت مستاقة من شحال هادي. أول دولة مستاقلة ف لمنطقة تدارت ف 1297. كانت مرّا مرّا كاتحتلها فرنسا، و لكن لأغلبية د لوقت كانت مستاقلة. نهار 2 فبراير 1861، سينات موناكو اتفاقية مع فرانسا فيها لإستقلال التام د لبلاد، و نهار 5 يناير 1911 دارت لإمارة د موناكو أول دستور ديالها.

تيسكنو ف موناكو شويا كتر من 38.000 د الناس (منهم تقريبا 10.000 اللي مواطنين)، و لعاصمة ديالها هي لمدينة د موناكو. اللغة الرسمية د لبلاد هي لفرانساوية، ولكن كاين لغات آخرا كاتهضر تاريخيا بحال لموناكية، الطاليانية، لأوكسيطون، و لبروڤونسال (ماعندهمش شي وضع رسمي). لفلوس اللي كاتخدّم ف لبلاد هي لأورو، و النضام د لحكيم ديالها ملكي دستوري. هي داخلة مع لأمم لمتحدة من 1993 و لمجلس ديال أوروپا من 2004 و لمنضمة لعالمية د لفرونكفونية. هي ما داخلاش ف الاتحاد الأوروپي، واخا عندها علاقة خاصة معاه.
## مصادر


تصنيف:مقالات فيها مصدر و 3000 بايت
تصنيف:بلدان د ؤروپا
تصنيف:دول مدون
مونطينيݣرو

**مونطينيݣرو**، ولاّ **الجبل لكحل** (بلمونطينيݣرية: **Црна Гора/Crna Gora**) هي بلاد جات ف لجنوب الشرقي د أوروپا، و بالضبط ف لمنطقة د لبلقان. تايحدّوها بحر البنادقة و كرواتيا من لغرب، بوصنا ؤلهرسك و صربيا من الشمال، كوسوڤو من الشرق، و ألبانيا من لجنوب.

مونطينيݣرو هي بلاد جديدة، و خدات لإستقلال ديالها نهار 3 يونيو 2006، من مورا ما تدار ستفتاء، و ختارو الناس اللي صوتو فيه باش يخرجو من الدولة اللي كانت جامعة صربيا و مونطينيݣرو. التاريخ ديال لبلاد قديم و حكموها بزاف د لبلدان منهم لجمهورية د ڤونيز و الدولة لعتمانية و يوݣوسلاڤيا.

تيسكنو ف مونطينيݣرو شويا كتر من 600.000 د الناس، ولعاصمة ديالها هي پودݣوريطسا. اللغة الرسمية د لبلاد هي لمونطينيݣرية، و كاين لغات آخرا كاتخدّم ف لإدارة، هي لألبانية و لبوصنية و الصربية لكرواتية. لفلوس اللي كاتخدّم ف لبلاد هي لأورو، واخا هي ما داخلاش مع لإتحاد لأوروپي. هي داخلة مع بزاف د لمنضمات الدولية بحال لأمم لمتحدة و الناطو و لمجلس ديال أوروپا و منضمة التجارة لعالمية و لمنضة د لأمن و لمعاونة ف أوروپا.

## مصادر


تصنيف:بلدان د ؤروپا
تصنيف:مقالات فيها مصدر و 3000 بايت
مونݣوليا

**مونݣوليا**، رسميا لجمهورية د مونݣوليا (ب لمونݣولية: Монгол Улс/Mongol Uls) هي بلاد ماكاطلش على لبحر جات ما بين لوسط و الشرق ديال آسيا. تاتحدّها روسيا من الشمال، و الشينوا من الشرق و لغرب و لجنوب. هي ماعندهاش حدود مع كازاخستان، واخا بيناتهم غي 37 كيلوميطر. مونݣوليا هي لبلاد اللي عندها أقل نسبة د لكتافة السكانية ف لعالم، حيت لمساحة ديالها كبيرة، و الناس اللي ساكنين فيها قلال. بقوة ما الناس قلال، حتا لعدد ديال لعوادن ف لبلاد كتر من بنادم.

مونݣوليا عندها تاريخ قديم و أتّر على بزاف د لبلايص د لعالم. دازو ف لمنطقة بزاف ديال لبلدان داروهوم الرحل، و لكن أكبر وحدا كانت هي لإمبراطورية د مونݣوليا، اللي أسسها جينكيز خان، و كانت أكبر بلاد ف لعالم ف وقتها (كانت واصلة تا لبغداد ف لعراق). ملي ضعافت لإمبراطورية، حكمات الشينوا لمنطقة، وبقات حاكماها تال 1911، اللي كان لعام اللي طاحت فيه لملكية ف الشينوا. ف 1924، عاون لإتحاد السوڤياتي لبلاد باش تستاقل رسميا من الشينوا، و ولاّت دولة شيوعية. ملّي طاح لمعسكر الشرقي ف 1990، دخلات لبلاد ف انتقال ديموقراطي، ولأّو فيها أحزاب بزاف، تبّعات النضام الرأسمالي و دارت دستور جديد ف 1992.

تيسكنو ف مونݣوليا تقريبا 3.3 مليون د الناس، و لعاصمة ديالها هي ؤلان باطار. اللغة الرسمية د لبلاد هي لمونݣولية، و لفلوس اللي كاتخدّم هي التوݣريك. النضام د لحكيم هو جمهورية برلمانية، و أكبر دين ف لبلاد هو لبودية. هي داخلة ف بزاف د لمنضمات الدولية بحال لأمم لمتحدة و منضمة التجارة لعالمية و جي 77 و حوار التعاون لآسياوي و متحالفة مع الناطو.
## مصادر


تصنيف:بلدان د أسيا
تصنيف:مقالات فيها مصدر و 3000 بايت
تصنيف:مقالات د مسابقة ويكيپيديا ب الداريجة غشت 2024
ميديطيرانيو (فيلم)

**ميديطيرانيو** (Mediterraneo لبحر لمتوسط)، فيلم طالياني لّي دار لإخراج ديالو ݣابرييلي سالفاطوري. لفيلم متلو فيه لأدوار رّئيسية دييݣو أباطانتيونو و كلاوديو بيݣاݣلي و ݣيزيپي سيديرنا. هاد لفيلم ديال لكوميديا

## ملخص لفيلم
لفيلم كان دا جايزة لأوسكار ل أحسن فيلم ب لوغة أجنبية ف 1992، لقيصة ديالو كاتدور ف لحرب لعالمية تانية و هي ديال واحد لݣروپ دلعسكر طاليانيين حصلو ف واحد لجزيرة يونانية ف يامات لحملة لإيطالية على ليونان. كايتقطعو على لعالم فاش كايخسرو ليهوم أجهزة لتيصال و كايغراق لباطو ديالهوم و كايعيشو مع سكان ديال ديك لجزيرة ف واحد لجو كوميدي لّي ما عندو علاقة ب لحرب. لفيلم فيه نتيقاد ل لفكرة د لحرب و كايحتافل ب لإنسانية و ب لقيم ديال لحب و صّداقة بين شّعوب

## مصادر

تصنيف:فيلم دّا أوسكار د أحسن فيلم ب لوغة أجنبية
تصنيف:فيلم طالياني
تصنيف:فيلم د لكوميديا
تصنيف:أفلام د 1991
ميوز (فرقة د لموسيقا)

يسار|تصغير|150px|<center>اللوݣو د مييوز</center>
يسار|تصغير|300px|<center>لفرقة د مييوز فحفلة</center>

**ميوز** (ب لينݣليزية **Muse**) واحد لمجموعة د الروك بريطانية تأسسات ف 1994. ميوز أسسوها تلاتة د الناس اللي هوما: ماتيو بيلامي (مغني و لعاب د لݣيطار و لپيانو), دومينيك هووارد (لعاب د لݣيطار و لاباص و الجوقا) و كريسطوفر ڤولسطينهوم, اللي تيلعب لآلات لإيقاعية. خرجو ميوز بزاف د لأبلومات, منها:

* Showbiz - شووبيز (1999)
* Origin of Symmetry - أصل التماتل (2001)
* Absolution - لغفران (2003)
* Black Holes & Revelations - تقابي كوحل و عتيرافات (2006)
* The Resistance - لمقاومة (2009)

## مصادر


تصنيف:لپوپ
تصنيف:روك
تصنيف:مجموعة د لموسيقا
مالين لواد

**مّالين لواد** جماعة ترابية قروية كاينة ف إقليم بنسليمان، جهة دّار لبيضا سطات، ساكنين فيها 9101 واحد، على حسب لإحصاء لعام 2014.
## تعليم
* نسبة لأمية (نّاس لّي ما كايعرفوش يقراو ولا يكتبو) : 41,4%
* نسبة سّكان لّي قاريين فوق الليسي (ليسي و جامعة): 7,4%
## إقتصاد
* نسبة نّاس نّشيطين (لّي يقدرو يخدمو): 46,8%
* نسبة لبطالة (نّاس لّي ما خدامينش و تايقلبو على خدمة): 22%
* نسبة نّاس اللي خدامين ف دّولة (ولا لبيطاليين اللي سبق ليهوم خدمو): 3,2%
* نسبة نّاس اللي خدامين ف لپريڤي (ولا لبيطاليين اللي سبق ليهوم خدمو):54,7%
## مصادر

تصنيف:جهة الدار البيضاء سطات
تصنيف:جماعة قروية ف إقليم بنسليمان
تصنيف:بلايص مسكونين ف إقليم بنسليمان
ناتج داخلي خام

[تصغير|تّوزيع ديال لمصادر ديال نّاتج دّاخلي لخام ف [لمغريب مابين 1980 ؤ 2007]]
**نّاتج دّاخلي لخام** (كنرمزو ليه ب **GDP**) هو لقيمة سوقية لݣاع سلعة نهائية ؤ لخدمات لمعتارف بها بشكل محلي ؤ لي كيتم لينتاج ديالها فشي بلاد ف واحد لمدة. هاد لمقياس كيتّستعمل سيرتو ف لموقارنة ديال لقتيصادات لوطنية د لبلدان علا لمستوى لعالامي. غالبا ما كانعتابرو ناتج لمحلي لفردي (نّاتج دّاخلي لخام مقسوم علا عاداد سّكان **PPP**) هو مؤشر ديال نيڤو د لمعيشة ف لبلاد.

## مصادر


تصنيف:قتيصاد
تصنيف:لفينونص
ناروطو

**ناروطو** (ب جاپونية: *ナルト*؛ كتعني حرفيا "دوامة") هي سيرية د لمانݣا جاپونية كتبها ورسمها ماساشي كيشيموطو. كاتحكي لمانݣا لقصة ديال ناروطو ؤزوماكي، نينجا ف لبدية د لمراهقة كيقلب باش ياخد لعتيراف من عند ݣرانو كا نينجا قوي، ؤ كيحلم عاوتاني باش يولي *هوكاݣي*، لّي هوّا زعيم ديال لڤيلاج ديالهم. لقصة مقسمة على جوج د لݣزوات، لّول طرا فاش كان ناروطو باقي صغير، ؤ تّاني طرا فسنوات لمراهقة ديالو حتال فاش كبر. سّيرية مبازية علا جوج د لمانݣات وان شوت ديال كيشيموطو: كاراكوري (1995) – لّي خدا عليها كيشيموطو هضرة موشريفة ف لمجلة شهرية "*Hop Step Award*" ديال شوئيشا ف لعام لي تبعها، ؤ ناروطو (1997).

لمانݣا ديال ناروتو دازت ف مجلة شونن جامپ لأسبوعية ديال شوئيشا من 1999 حتال 2014، ؤ خرجات ف 72 طانكوبون (كتاب). لمانݣا ولات سلسة أنيم فالتلفازة دارت ليها الإنتاج پيئيرو وأنيپلكس، ؤكانت فيها 220 حلقة دوزوها فالجاپون من 2002 حتال 2007؛ دار مركز الزهرة الدبلجة بالعربية ديال 151 حلقة وتعرضات فسپيسپاور وسپيستون من 25 غشت 2007 حتال 1 نونبر 2015 ولكن باقين كيعاودوه حتى لدابا. ناروتو: شيپودن هو لݣزو التاني ديال السلسة الأصلية، بدا فالجاپون ف2007 وسالا ف2009 من بعد 500 حلقة كانت فيه. بلا لأنيم، طورات پبئيرو حداعش فيلم وحداعش أوڤا (ڤيديو أنيمي أصلي). سلعات خرين مرتابطين بناروطو كنلاقاو روايات خفيفة، ڤيديوݣيمات، ؤبطاقات تجارية طوراتها شحال من شركة.

لقصة ديال ناروطو كملات معا لولد ديالو بوروطو ؤزوماكي، ف *[[بوروطو: لجيل لماجي د ناروطو]]*. بوروطو كيتمنى يدير طريقو ف لعالام د نّينجا لخاصة بيه فعوض ما يتبع طّريق ديال باه.

ناروتو هي رابع أحسن سلسلة مانݣا ف لمبيعات ف تاريخ، حيت باعت 235 مليون نسخة ف لعالام ف 35 دولة. نّقاد مدحو تطور شخصيات المانݣا، تطور أحدات لقيصة لقوي، ؤ مشاهد لمدابزة لي تنفدو مزيان، واخا شي وحدين شافو بلي لمشاهد د لمدابزة نزلات نّيڤو د لقصة ل لتحت. لنتقادات جا فيها بلي لمانݣا، لّي فيها موضوع ديال لوصول ل سن رشد، كتستعمل مراجع تقافية من لميطولوجيا جّاپونية.

## مصادر

تصنيف:الجاپون
تصنيف:سيريات د لمانݣا
تصنيف:مقالات فيها مصدر و 3000 بايت
تصنيف:رواية جاپونية
تصنيف:مانݣا د 1999
تصنيف:مانݣا شوونين
تصنيف:مانݣا د شوييشا
مولاي عبد الله

**مولاي عبد الله** (بالأمازيغية: *ⵎⵓⵍⴰⵢ ⵄⴱⴷⵍⵍⴰ*) هي جماعة مغربية بحرية غالب عليها الطابع القروي، كاينة فإقليم الجديدة فجيهة الدار البيضا سطات. عدد السكان ديالها فالمجال القروي هو 49.889 نسمة، ؤ فالمركز الحضري هو ف 12.456 على حساب الإحصاء ديال عام 2014. هاد الجماعة مشهورة بتنظيم واحد من أكبر لماسم فالمغريب، لي هو موسم مولاي عبد الله أمغار، كيف ما فيها أكبر محطة حرارية فإفريقيا والشرق الأوسط.

## تعليم
* نسبة لأمية (نّاس لّي ما كايعرفوش يقراو ولا يكتبو) : 34,2%
* نسبة سّكان لّي قاريين فوق الليسي (ليسي و جامعة): 10%
## إقتصاد
* نسبة نّاس نّشيطين (لّي يقدرو يخدمو): 52,4%
* نسبة لبطالة (نّاس لّي ما خدامينش و تايقلبو على خدمة): 11,3%
* نسبة نّاس اللي خدامين ف دّولة (ولا لبيطاليين اللي سبق ليهوم خدمو): 2,5%
* نسبة نّاس اللي خدامين ف لپريڤي (ولا لبيطاليين اللي سبق ليهوم خدمو):60,4%

## مصادر

تصنيف:جهة الدار البيضاء سطات
تصنيف:جماعة قروية ف إقليم الجديدة
تصنيف:جماعة قروية ف جهة الدار البيضاء سطات
تصنيف:بلايص مسكونين ف إقليم الجديدة
ناس لغيوان

**ناس لغيوان** هي فرقة د لغنا مغريبية شنعتها فايتة لحدود تصاوبات ف السبعينات و بضبط ف 1971 فكازا فلحي لموحمّادي. ومازال تاتغنًي حتا ليوما واخا ماتو ولا عتازلو بزاف د لأعضاء لبنايا ديالها. تعرفات هاد لمجموعة بزاف حيث خرًجات ستيل جديد د لمزيكة كيتسمًا بالستيل لغيواني ولاً تاغيوانيت.

لغنا ديالهوم لوغتو داريجية نقية، حيت جدورو مشبرين فالتورات لمغريبي لقديم هادو لامّو شلا نوايع دلمزيكة لمغريبية لقحة (لملحون، ݣناوة، لعيطة،لغنا د لأطلس و سير كمّل...) ؤ ديك لخيلوطة كاملة عطاتنا هاد لفرقة. فوق من هادشي لغاهوم موزون، منضوم و فيه شلا معاني سوا واضحين ولا مضرّݣين، بنادم لعادي غايلقاه صعيب باش يفسر حروفو ولا يفك سريرتو، بلاشك هاد النوع دلمزيكة خلا بلاصتو كبيرة عند قوم من داك لجيل ولا حتا لجيال اللي تابعينهوم كانو كايتسماو ب "رولينݣ ستونز ديال فريقيا" واخا لفن ديالهوم بدا كاينداتر شوية بشوية بلخصوص بين الشبان ديال دابا .

## أصل د سمية
السمية د ناس لغيوان بالدارجة تاتعني ناس لفهامة، زعما الناس اللًي عندهم لعمق فلهضرة وتيمشيو بعيد فيها، وداكشي اللي كانو تيحاولو يديرو فلأغاني ديالهم.

## أعضاء لݣروب
### اللًي أسسوه
لأعضاء اللًي صاوبو لفرقة فاللول كانو هوما:
* بوجميع.
* لعربي باطما.
* عمر السيد.
* مولاي عبد العزيز الطاهري.
* محمود السعدي.

### اللًي جاو من بعد
لأعضاء اللًي جاو جداد من بعد هوما:
* علال يعلى.
* عبد الرحمن قيروش (پًاكو).
* محمد أخديم.
* رضوان ريفق.
* رشيد باطما.
* حميد باطما.
* عبد الكريم شيفة.

## لأغاني ديالهم
ناس لغيوان غنًاو بزاف د لأغاني معروفة واللي تشهرات بزاف ف لمغرب و تا ف لخاريج، بحال:
* الصينية.
* أهل الحال.
* السلامة.
* لبطانة.
* نرجاك أنا.
* مهمومة.
* فين غادي بيا.
* الله يا مولانا.
* النحلة شامة

## شوف تا

* جيل جيلالة
* لمشاهب

## مصادر

## لمزاود

* الفيسبوك ديال ناس لغيوان


تصنيف:مجموعة د لموسيقا مغريبية
تصنيف:مقالات فيها مصدر و 3000 بايت
تصنيف:ناس د الدار البيضا
تصنيف:تأسيسات د عوام 1970 ف لمغريب
ناصر الزفزافي

**ناصر الزفزافي** (ب تاريفيت ) (تولد نهار 4 نونبر 1978 ف لحسيمة) هو ناشط سياسي مغريبي، وواحد من لقيًاد د لحراك د الريف، اللي هو حراك كانت فيه إحتجاجات سلمية وتاطًالب بواحد لعدد د لمطالب قتيصادية وجتيماعية للمنطقة د لحسيمة. نهار 29 ماي 2017، تعتقال ناصر وتحكم عليه ب 20 عام دلحبس.
## حياتو
[تصغير|يسار|300px|<P ALIGN=center>مظاهرة [باريز|فباريز تاطًالب بإطلاق سراح الزفزافي ولمعتقلين د الريف.]]
تولد ناصر الزفزافي ف 1979 فلحسيمة فالشمال د لمغريب. لأصل ديالو من لقبيلة ديال بني ورياغل، اللي هي لقبيلة ديال محمد بن عبد لكريم لخطابي.

حبس الزفزافي لقراية ديالو ف لّيسي، وموراها خدم فشي خدامي الصًغار بحال السيكيريتي، يصوب التيليفونات، وتا لفلاحة. هاد لخدامي كاملين كانو غي بريكولات، ومن غيرها كان تايكون الزفزافي بيطالي و شومور وماخدًماش.

نهار 28 أكتوير 2016، من مورا ما تقتل محسن فكري، كان ناصر الزفزافي من الناس اللي ناضو حتجًوا وقادو لحراك د الريف. بقا الزفزافي تاينظم لمظاهرات السلمية (بلا صداع) اللي كانو لمطالب ديالهم تيركزو على باش تكون لعدالة ولحرية والشفافية والتنمية ليقتيصادية د لمنطقة د لحسيمة.

نهار 29 ماي 2017، شدو ناصر فالنواحي د لحسيمة، ومورا حكم ليبتيدائي ف 2017، وحكم ستيئنافي ف 2018، تحكم عليه ب 20 عام د لحبس، وعلى بزاف د الناس آخرين د لحراك بأحكام وصفاتها بزاف د لمنظمات بلي هي أحكام قاصحة وضالمة، 
## مصادر

تصنيف:زيادة 1979
تصنيف:ناس حيين
تصنيف:سياسي مغريبي
تصنيف:زيادة 1978
تصنيف:مقالات فيها مصدر و 3000 بايت
تصنيف:ناس تزادو ف لحسيمة
تصنيف:ناس د لحسيمة
تصنيف:ناشطين مغاربا د حقوق بنادم
تصنيف:ريافة
تصنيف:سياسيين مغاربا د لقرن 21
ناميبيا

**ناميبيا**، رسميا لجمهورية د ناميبيا (بلينݣليزية: Republic of Namibia) هي بلاد جات ف لجنوب لغربي د إفريقيا. تايحدّها من لغرب لمحيط لأطلسي، من الشمال أنݣولا و زامبيا، من الشرق بوطسوانا، و من لجنوب جنوب إفريقيا. ناميبيا ما عندهاش حدود مع زيمبابوي، واخا بيناتهم غي 200 ميطرو، حيت جات بيناتهم بوطسوانا، اللي خدات هاداك الطرف د لواد د الزامبيزي.

لأراضي د ناميبيا كانت مسكونة من شحال هادي من بزاف د لقبايل منهم السان و الدامارا و الناما. ف لقرن 14، جاو قبايل خرا من لبانطو (ف لوقت د لهجرة د لبانطو) اللي تاهوما سكنو ف لمنطقة، و ولاّو هوما لأغلبية د السكان. ف 1884، ستعمرات ألمانيا لمنطقة، و بقات فيها تال مورا لحرب لعالمية اللولا. ف 1920، عطات لعصبة د لأمم لحكيم د لبلاد لجنوب إفريقيا، اللي حتلاّتها و طبقات فيها النضام د التفريق لعنصري (لأپارتهايد)، اللي كان مطبّق تا فيها. من مورا حرب بداوها الناميبيين، خدات لبلاد لإستقلال ديالها نهار 21 مارس 1990. دارت لبلاد الدستور ديالها ف نفس لعام، والنضام د لحكيم ديالها جمهوري.

تيسكنو ف ناميبيا شويا كتر من 2.5 مليون د الناس، و لعاصمة ديالها هي ڤيندهوك. اللغة الرسمية هي لينݣليزية، و عاد كاين 13 لغة وطنية ولا جهوية. لفلوس اللي كاتخدّم ف لبلاد هي الدولار الناميبي، و لأغلبية د الناس (ما بين 80-90%) مسيحيين. ناميبيا داخلة ف بزاف د لمنضمات دولية بحال لأمم لمتحدة و لإتحاد لإفريقي و لكومنويلت و لمجموعة د التنمية د إفريقيا لجنوبية.
## اللغات
قبل 1990، كانت ناميبيا فيها تلاتة د اللغات رسمية هوما لينݣليزية و لألمانية و لأفريكانز. ملّي ستاقلات لبلاد من جنوب إفريقيا، حيّدات الرسمية من لألمانية و لأفريكانز، اللي كانو محسوبين لغات د لإستعمار، و عندهم علاقة بلأپارتهايد، و بقات غي لينݣليزية اللي رسمية ف لبلاد.

من غير اللغات لأوروپية، لبلاد تاتعتارف ب 10 د اللغات إفريقية يا إما لغات وطنية، و لا جهوية. أكبر وحدا فيهم هي اللغة ديال أوشيوامبو، اللي تيهضروها تقريبا النص د السكان د لبلاد.
## مصادر


تصنيف:مقالات فيها مصدر و 3000 بايت
تصنيف:بلدان د إفريقيا
تصنيف:تأسيسات د 1990 ف إفريقيا
نبيل أحمجيق

**نبيل أحمجيق** (بالريفية: **ⵏⴰⴱⵉⵍ** **ⴰⵃⴰⵎⵊⵉⵇ**) (تزاد نهار 31 دجنبر 1984 فلحسيمة) هو ناشط سياسي مغريبي، وواحد من الشيفان د لحراك د الريف، وكان تيتلقًب ب"الدينامو" ديالو. نهار 5 يونيو 2017، تعتقال نبيل وموراها تحكم عليه ب 20 عام دلحبس.

## حياتو
تولد نبيل أحمجيق نهار 31 دجنبر 1984 فلحسيمة وكبر فيها. خدا لباك فلعلوم التجريبية ومن موراها خدا ديپلوم فتسيير لمقاولات. دوًز واحد لوقيتة بيطالي، ومن موراها لقا خدمة د محاسب.

ملًي بدا لحراك د الريف، شارك فيه نبيل بزاف وكان واحد من لمنظمين لأساسيين د لمظاهرات فلحسيمة وفلخارج ديالها. كان معروف باللي كان تيطلق بزاف د الشعارات سلمية فلمظاهرات وكان تيحفز الناس اللي مشاركين فيها بالصوت ديالو. بقوة ما شارك فݣاع ليجتيماعات ولمظاهرات فلداخل ولخارج د مدينتو، وحيث كان تيخدم ويوجًد بزاف فالليل والنهار، تسمًا ب"الدينامو" ديال لحراك.

تعتاقل نبيل أحمجيق نهار 5 يونيو 2017 ف لخمسة و نص د الصباح من دارهم، و مورا محاكمة ليبتيدائية و ستيئنافية، تحكم عليه ب 20 عام د لحبس ب بزاف د التهم منها *لمشاركة ف تدبير مؤامرة على ود لمس ب السلامة الداخلية ديال الدولة* و *المساهمة ف تنظيم مظاهرات مامصرّحش بيها و عقد تجمعات عمومية بدون تصريح و* لي قالو بزاف د لمنضمات بلي هاد لحكم قاصح و ضالم.

## مصادر

تصنيف:سياسة
تصنيف:لمغريب
تصنيف:زيادة 1984
تصنيف:مقالات فيها مصدر و 3000 بايت
تصنيف:ناس تزادو ف لحسيمة
نجاة عتابو

**نجاة عتابو** (خلاقت ف 9 ماي 1960 ف لخميسات) موسيقية و مغنية و كاتبة وملحنة و من أقوى الأصوات مغريبية ديال شّعبي لمغريبي، كاتغني ب دّاريجا و شّلحة د زايان و لفرانساوية و كاتعتابر من أهم لمغنيات ف تاريخ لموسيقا لمغريبية. نجاة بدات لكاريير ديالها ف 1983 و غنات بزاف د لأغاني لّي نجحو بزاف بحال "جوني مار"، "شوفي غيرو" و "كدبة باينة" و لّي ولاو مخلدين ل درجة بلي بزاف د لمغنيين عاودوهوم من بعد منها، و عندها مجموعة ديال الألقاب منها لبؤة الأطلس و الديڤا و ملكة الأغنية الشعبية و الأسطورة.

## حياتها
نجاة عتابو بنت لخميسات و ب دّات من جماعة لغندور، قرات ف ليسي موسى بن نصير و كان عندها بزاف مع لغنا ف لحفلات لمدرسية و كانت نشيطة ف الألعاب المدرسية حيت كانت مزيانة ف لهونض. نجاة كانت مزيانة ف قرايتها و كانت كاتحلم تكون محامية.

كانت لمواهيب ديالها ف لغنا باينة من صغرها ب فضل صّوت لقوي لّي عندها و طريقة لغنا ديالها ب سّتيل ديال لعيوط د شّلوح د زايان.

نجاة بدات لغنا ف لعراسات د لمنطقة و كانت كاتغني عيوط زايانية و بانت لموهيبة ديالها تا قدرات تسجل أول كاسيطة ديالها، ب تّخبية، مع أوركسترا لمعروفي، و كانت أول سمية فنية ديالها هي "نجاة المعروفي" وكانت غنية "جوني مار" ف ديك لكاسيطة و تشهرات و نجحات بزاف. فاش وصلات خبار لكاسيطة ل دارهوم كعاو عليها حيت لعائلة ديالها كانو محافضين و ما كانوش قابلين باش بنتهوم تمشي ف لكار د لغنا.

نجاة خوات دارهوم و هربات منها فاش كانت عندها 17 لعام، و كانت هاد لهربة سباب بلي لبوليس جاو عند دارهوم باش يتأكدو واش ب صّح قتلوها و دفنوها ف دّار حيت وصلاتهوم تبرݣيكة ف هاد لقضية.

## لكاريير ديالها
مشات نجاة ل دّار لبيضا و تما تلونصات لكاريير ديالها و كان أول ألبوم ديالها عالمي خرجاتو ف فرانسا و باع 3 د لملاين د لكاسيطات. هنا كاتبان واحد لميزة لّي نفعات نجاة بزاف ف لكاريير ديالها حيت كانت كاتخدم و كاتدير لإنتاج ب طرقان حتيرافية و حاضية مع لقضية د حقوق لمؤلف و هو شّي لّي ما كانوش كايديروه أغلبية لمغنيين شّعبيين.

جّواج ديالها من حسن ديكوك زادها بزاف ف لكاريير ديالها حيت حسن كان من عائلة فنية و ملحن كبير و بجوج بيهوم كتبو و لحنو و نتجو أغاني نجحات مزيان.

غنات نجاة ف بزاف د لمهرجانات و لقاعات و لمسارح لعالمية و ب دّات ف لأولمبيا ف باريز و مسرح فلورنسا ف طّاليان و لميلينيوم پارك ف شيكاݣو.

ف لمجموع، غنات نجاة كتر من 500 غنية.

## مصادر

تصنيف:بيوغرافيا د نسا
تصنيف:مغنية بالشلحة د لأطلس
تصنيف:زيادة 1960
تصنيف:ناس حيين
تصنيف:مقالات فيها مصدر و 3000 بايت
تصنيف:ناس تزادو ف لخميسات
تصنيف:ناس د لخميسات
تصنيف:ملحن مغريبي
ناورو

**ناورو**، رسميا لجمهورية د ناورو (بلينݣليزية: Republic of Nauru - بالناورية: Repubrikin Naoero)، و اللي كانت قبل معروفة ب"لجزيرة السعيدة"، هي بلاد جزيرة جات ف لمحيط لمهدن و تابعة للقارة ديال أوقيانوسيا. أقرب بلاد ليها هي كيريباتي (300 كم من الشرق). لبلدان لاخرا اللي قراب ليها هوما توڤالو (من لجنوب الشرقي)، جزر صالومون (من لجنوب لغربي)، پاپوا غينيا الجديدة (من لغرب)، ميكرونيزيا (من الشمال لغربي)، و جزر مارشال (من الشمال). لمساحة ديال ناورو هي 21 كم مربع، و هي تالت أصغر بلاد ف لعالم من مورا لڤاتيكان و موناكو. هي تاني أصغر بلاد ف لعالم من جيهة السكان، و أصغر جمهورية ف لعالم.

السكان لأصبيين ديال ناورو جاو من ميكرونيزيا و پولينيزيا هادي تقريبا 1000 عام قبل لميلاد. ف لقرن 19، ستعمرات ألمانيا لجزيرة و بقات فيها تا خسرات لحرب لعالمية اللولا. من موراها، عطات لعصبة د لأمم لحكيم د لبلاد لؤسطراليا و نيوزيلاندا و لمملكة لمتحدة مجموعين. ف وقت لحرب لعالمية التانية، ستعمرات الجاپون لبلاد وبقات فيها تا خسرات لحرب. دخلات لبلاد مرة خرا عاود ف لوصاية ديال لحولافا، و بقات تابعة ليهم تا ستاقلاّت نهار 1 يناير 1968.

تيسكنو ف ناورو شويا كتر من 10.000 واحد، و هي لبلاد لوحيدة ف لعالم اللي ماعندهاش عاصمة رسمية، و لكن لحومة ديال يارين هي لبلاصة اللي كاتجمع فيها لأغلبية د لإدارات د لبلاد. اللغات الرسمية د ناورو هوما لينݣليزية و الناورية، و لفلوس اللي كاتخدّم ف لبلاد هي الدولار لأسطرالي. لإقتصاد ديال لبلاد تيضور بزاف على لفوسفاط، اللي تاتصدّرو من 1907. هي داخلة مع بزاف د لمنضمات دولية، منها: لأمم لمتحدة و لكومنويلت و الجمّاعة د لپاسيفيك.
## مصادر


تصنيف:مقالات فيها مصدر و 3000 بايت
تصنيف:بلدان د ؤقيانوسيا
تصنيف:دولة ݣزيرة
تصنيف:تأسيسات د 1968 ف ناورو
ناݣا

**ناݣا** جماعة ترابية قروية كاينة ف إقليم آسفي، جهة مراكش آسفي، ساكنين فيها 22542 واحد، على حسب لإحصاء لعام 2014.
## تعليم
* نسبة لأمية (نّاس لّي ما كايعرفوش يقراو ولا يكتبو) : 52,7%
* نسبة سّكان لّي قاريين فوق الليسي (ليسي و جامعة): 2,5%
## إقتصاد
* نسبة نّاس نّشيطين (لّي يقدرو يخدمو): 49,4%
* نسبة لبطالة (نّاس لّي ما خدامينش و تايقلبو على خدمة): 5,4%
* نسبة نّاس اللي خدامين ف دّولة (ولا لبيطاليين اللي سبق ليهوم خدمو): 2,1%
* نسبة نّاس اللي خدامين ف لپريڤي (ولا لبيطاليين اللي سبق ليهوم خدمو):36,8%
## مصادر

تصنيف:جهة مراكش آسفي
تصنيف:جماعة قروية ف إقليم آسفي
نجوم بورݣون

**نجوم بورݣون** (*Noujoum Borgogne*) كانت مجموعة غنائية مغريبية ديال شّعبي تأسسات عام 1985 مكونة من 4 ديال لمغنيين، ولاد حي بورݣون ف دارلبيضا: مصطفى السمرقندي، بوشعيب، رشيد حياك و الزيتوني بورݣون. نجوم بورݣون منتوج ديال "أضواء لمدينة" لي كانت مسابقة كبيرة تنظمات ف لمغريب ف تّمانينات باش يبانو مواهب ف لغنا و لمسرح و لفكاهة من شباب أقاليم لمغريب.

لمجموعة معروفة بأغانيها ديال شّعبي تّقليدي (لعيطة) و حتا لعصري. ف لبدايات ديالها، كانت لمجموعة كاتخدم بآلات أكوستيك (غير كمنجة و بندير)، و كانو بربعة بيهوم تايغنيو، شوية بشوية تميزو مصطفى و الزيتوني كمغنيين أساسيين. ف تّسعينات تفرقات لمجموعة من بعد ما ختار الزيتوني يكمل بوحدو، وهي لمرحلة لي عرفات دخول ستيل عصري (لأورݣ و لباطري).

دابا لمجموعة ما بقاتش و غير جوج مغنيين لي باقيين، مصطفى السمرقندي (لي ولات سميتو لفنية مصطفى بورݣون) والزيتوني بورݣون.

## أشهر لأغاني د لمجموعة
* شحال تسنيتك ما جيتي
* بويا عمر
* واش نݣوليك
* الدنيا غدارة

## مصادر

تصنيف:مجموعة د لموسيقا مغريبية
تصنيف:شعبي
نزهة بيدوان

**نزهة بيدوان** (خلاقت ف رّباط ف 18 شتنبر 1969) رياضية مغريبية ف لاتليتيزم كانت متخصصة ف لمسافات لقصار و ب دّات ف 400 ميترو حواجز. هي من أحسن رّياضيات ف تّاريخ د لمغريب وكانت دّات تيتر بطلة لعالم ف 400 حواجز 2 مرات ف 1997 و 2001.

نزهة بنت لحومة د يعقوب لمنصور ف رّباط و بدات ف رّياضة لمدرسية و كانت لمواهب رّياضية ديالها باينة من صغرها و هادشي لّي شجع لأساتيدة د رّياضة ديالها باش يدفعوها باش تدوز تيست د لاتليزيم ف مركب مولاي عبد الله ف 1986، و بدات كاتطريني مع نادي الأولمپيك الرباطي.

نزهة بدات لكاريير ديالها و تألقات ف لمسابقات لوطنية و ف 1991 دخلات ل لمعهد لوطني د لاتليتيزم لّي كان كايشرف عليه لمدرب لكبير لحسن صمصم عقا لّي خدم معا بزاف ديال الأبطال لمغاربة. نزهة ستافدات بزاف من لخدمة لحتيرافية لّي كانت ف لاتليتيزم لمغريبي ديك لوقت ب لوجود ديال مدربين و خبراء كبار بحال عزيز داودة، محمد سنداوي، سعيد بلمغارية و لبطلة لكبيرة فاطمة لفقير لّي كانت كل لمؤشرات كاتقول بلي نزهة غادي تكون لخليفة ديالها ف 400 حواجز.

## لپالماريس ديالها

* لألعاب لأولمپية: ميدالية برونزية ف سيدني 2000 - 400 حواجز.
* بطولة لعالم: 2 ميدايليات دهبية ف أثينا 1997 و إيدمونتون 2001 - 400 حواجز.
* لألعاب لمتوسطية: 3 د لميداليات دهبية ف أثينا 1991، ناربون 1993 و باري 1997 - 400 حواجز.

## مصادر

تصنيف:بيوغرافيا د نسا
تصنيف:لعابة د لاتليتيزم مغريبية
تصنيف:زيادة 1969
تصنيف:ناس حيين
تصنيف:ناس تزادو ف الرباط
تصنيف:مقالات فيها مصدر و 3000 بايت
نضرية د نسبية

تصغير|يسار|400 px|رسم د التقعر فالزمكان فثلاثة د الأبعاد على حساب النظرية النسبية العامة
**نّضرية د نّسبية** كتشمل جوج د نّضريات: نسبية لخاصة ونسبية لعامة. نّضرية جابها آلبرت أينشتاين ف لول د لقرن لعشرين، ملي كانو لعولاما كيحاولو يلقاو حل ل لّاتناسق لّي كاين ما بين لميكانيك ديال نيوتن ؤ لكهرومغناطيسية.

نّضرية د نّسبية لخاصة اللي تصاوبات ف 1905، كتهتم ب لحركة ديال لكسادي ملًي ماكاتكونش قوة لجادبية من بعد ما جاو معادلات د ماكسويل ؤ تعاودات صياغة ديال لقوانين د لحركة لمتناسقة.

نّضرية د نّسبية لعامة لي تنشرات ف 1915، هي نّضرية ديال لجادبية لي جات بلاصت لجادبية نيوطونية. واخا هوما راهوم بحال بحال ملي كيتعلق لأمر بحقول د لجادبية ضعاف ؤ سرعات صغار.

حتال 3 مارس 2010 عاد تنشرات لكتبة لأصلية ديال آينشتاين من طرف أكاديمية د إسرائيل ديال لعلوم ؤ لإنسانيات.

## مصادر


تصنيف:لفيزيك
تصنيف:ألبيرط أينشطاين
نعوم تشومسكي

**نعوم** ولا **نوعَم تشومسكي** () (تولد نهار 7 دجنبر 1928 ف فيلاديلفيا ف لميريكان) هو عالم ليسانيات و فيلسوف و عالم منطق و مؤرخ و ناشط سياسي ميريكاني. تشومكسي كتب تال دابا كتر من 100 كتاب فاللسانيات والسياسة ولإعلام, وكان ما بين 1980 و 1992 هو أكتر واحد حي اللي تستشهدو بيه لباحثين فلعالم.

تيتعتابر تشومسكي باللي هو لأب ديال علم اللسانيات المعاصر، و لخدمة ديالو أترات بزاف ف مجالات آخرة بحال لانفورماتيك و الرياضيات و لپسيكولوجيا.

تشومسكي ناشط سياسي وعندو بزاف د لآراء اللي كاتعتابر أناركية لاسلطوية، تينتاقد بزاف السياسة لبرانية د لميريكان، و الراسمالية ديال الدولة، وتيضامن معا لقضية لفلسطينية.

## كتوبا ديالو
تشومسكي كتب بزاف د لكتوبا ف شلا مواضيع كتيرشي اللسانيات والسياسة. من لكتوبا لمشهورة اللي كتب كاين:
* *لقلدات نّحوية* (1957) - Syntactic Structures
* *لمشاكيل د دابا ف نّظرية لّوغاوية* (1964) - Current Issues in Linguistic Theory
* *لّوغة و لعقل* (1968) - Language and Mind
* *لعنف لمضاد للتورة* (1973) - Counter-Revolutionary Violence
* *تأملات على لّوغة* (1975) - Reflections on Language
* *ليقتيصاد السياسي د حقوق لإنسان* (1979) - The Political Economy of Human Rights
* *صناعة لموافقة* (1988) - Manufacturing Consent
* *لفهامة د لقوة* (2002) - Understanding Power
* *دول فاشلة* (2006) - Failed States

## مصادر


تصنيف:سياسة
تصنيف:بيوغرافيا د رجال
تصنيف:زيادة 1928
تصنيف:ناس حيين
تصنيف:عالم د لوغات
تصنيف:لانڭويستيك
تصنيف:مقالات فيها مصدر و 3000 بايت
نزهة رݣراݣي

**نزهة رݣراݣي** ممثلة مغريبية تولدات ف17 دجنبر 1957 فالرباط، شاركات فبزاف دلأفلام، ؤمسلسلات، بحال مسلسل من **دار لدار** لي كان ناجح ؤمعروف عند لمغاربة. ؤشاركات ؤلا فشحال من مسرحية بحال : **الرجل الذي و المرأة التي**، ؤهي مرات لمغني لبشير عبدو عندها جوج د دراري، علي لمجرد ؤ لمغني لمشهور سعد لمجرد.

## لخدمة ديالها
**أفلامها**

* 1989: *الرياح من توسان*
* 1998: *أصدقاء الأمس*
* 1999: *مبروك*
* 2000: *جاني أم بريء*
* 2005: *هنا ولهيه*

**مسلسلاتها**

* 2002: من دار لدار
* 2006: خالي عمارة

## مصادر

تصنيف:بيوغرافيا د نسا
تصنيف:مومتيلات د لأفلام مغريبيات
تصنيف:مومتيلات د تلفازة مغريبيات
تصنيف:زيادة 1957
تصنيف:ناس حيين
تصنيف:زريعة شخصيات د لمغريب
تصنيف:ناس تزادو ف الرباط
تصنيف:ناس د الرباط
نعيمة المشرقي

**نعيمة المشرقي** (خلاقت وتوفات ف الدار لبيضا، 1943 - 5 أكتوبر 2024) كانت ممثلة مغربية. متلات ف بزاف د لأفلام ؤ لمسلسلات لمغريبية.

## المسيرة الفنية ديالها
لبداية ديال نعيمة المشرقي كانت ف لمسرح فين بدعات ؤ خدمات مع فرق مسرحية مشهورة ف لمغريب، بحال لفرقة د لمعمورة، د لبساتين، د مسرح الأنس، ؤ حتى لفرقة د لإذاعة ؤ تّلفازة لمغريبية؛ من 1964 ؤ نعيمة بدات كتبان ف برامج ؤ مسلسلات مغريبية، لعبت أول دور نسائي ليها  ف مسسل "عائلة رام دام"، متلات ف كتر من 20 فيلم طويل فرانساوي ؤ طالياني، ؤ متلت ؤلا ف بزاف د لمسلسلات ؤ د لأفلام لمغريبية بحال "عرس الدم"، "فاتن"، "حرب ديال الثلاثة دلملوك"، "لالة حبي"، ؤ "زنقة السنونو".  ف 1998 ربحات لجائزة د أحسن صوت ف مسلسل "أمينة" ف لمهرجان د الإذاعات العربية ف القاهرة.

نعيمة المشرقي هي حتى سفيرة النوايا الحسنة ف ليونسيف، مستشارة د لمرصد الوطني د حقوق الطفل، ؤ رئيسة مساعدة ف النقابة لوطنية د لمحترفين د لمسرح.

## لخدمة ديالها

## مصادر

تصنيف:بيوغرافيا د نسا
تصنيف:مومتيلات د لأفلام مغريبيات
تصنيف:مومتيلات د تلفازة مغريبيات
تصنيف:زيادة 1943
تصنيف:مقالات فيها مصدر و 3000 بايت
تصنيف:ناس تزادو ف الدار البيضا
تصنيف:ناس حيين
تصنيف:وفيات 2024
تصنيف:ناس توفاو ف الدار البيضا
سيستيم جغرافي د لإحداتيات

تصغير|upright=1.2|يسار|خطوط العرض متوازيين مع خط الاستواء، أما خطوط الطول عموديين عليه.

**سّيستيم لجغرافي د لإحداتيات** هو سيستيم د لإحداتيات كيخلي كل بلاصة ف كوكب لأرض باش تكون معروفة بواحد المجموعة ديال نّماري، لحروفا ؤلا رّموز. لإحداتيات غالبا كيتختارو باش تكون وحدة من نّماري كتمثل موضع عمودي ؤجوج ولا تلاتة ديال نّماري كتمثل موضع أفقي؛ بشكل تبادلي، شي بلاصة جغرافية يمكن التعبير عليها ب ڤيكتور ديكارتي ب تلاتة د لأبعاد مشروكة. لختيار لي منتاشر كتر ديال لإحداتيات هو عرض جغرافي، طول جغرافي ؤرتيفاع جغرافي. باش تحدد شي بلاصة علا لمستوى خاصك دير لإسقاط علا لخريطة.

## نوطات

## مصادر


تصنيف:جغرافيا
تصنيف:ميلاحة
تصنيف:مقالات فيها مصدر و علاين 3000 بايت
تصنيف:كارطوڭرافيا
نعيمة سميح

**نعيمة سميح** (خلاقت ف 1953 ف دّار لبيضا و توفات ف 8 مارس 2025 ف الرباط) هي مغنية مغريبية. هي من أهم لمغنيات لمغريبيات ف ستيل ديال لموسيقى لعصرية لمغريبية، بدات لمسيرة ديالها ف سّبعينات د لقرن لعشرين و غنات بزاف د لأغاني لّي نجحو ف لمغريب و عندها شعبية كبيرة برا لمغريب و ب دّات ف دزاير و تونس و لمشريق.

## حياتها
نعيمة بنت درب السلطان، من عائلة أصلها من لجنوب د لمغريب، ف كازا و كبرات ف حومة بوشنتوف. كان درب سّلطان ف ستّينات نشيط بزاف تقافيا، و خرّج بزاف ديال سّميات ف لمجالات د لموسيقا و رّياضا و لأداب. نعيمة بانو لمواهب ديالها ف لغنا ف سن صغيرة حيت بدات كاتغني و هي عندها 9 سنين.

نعيمة ما كملاتش قرايتها، وقفات ف شّهادة لبتيدائية، و ما قراتش لموسيقى و كانت خدامة ف لحلاقة و تّجميل و كان عندها صالون ديالها خاص. كان عزيز عليها لغنا و كان لواليد ديالها ضد باش تولي مغنية. واخا هاكاك بقات نعيمة شادة ف لحلم ديالها و شاركات ف برامج ديال لمواهب لّي كانت كاتنضمهوم لإيداعة وتّلفزة لمغربية. أول برنامج بانت فيه كان "خميس الحظ" لّي كان كايقدمو محمد لبوعناني غير هو فين بانت مزيان كان ف برنامج لمسابقات "مواهب" ديال عبد النبي الجيراري لّي خرج واحد لجيل متميز ديال لمغنيات بحال سميرة بنسعيد و عزيزة جلال.

كان لواليد د نعيمة متبع لمسيرة ديالها و شرط عليها باش تغني غير ف لموسيقى لعصرية و تخدم مع كتاب كلمات و ملحنين ف أغاني معقولة ب كلمات محترمة. هاد لمراقبة د لواليد ديالها صعبات عليها ف لّول لمسيرة ديالها و لّي سهل عليها لقضية كانو تّدخلات ديال ملحنين وصحفيين كبار بحال محمد بنعبد السلام و محمد البوعناني و خالد مشبال لّي دواو مع لواليد ديالها و توسطو ليها حيت كانو مآمنين ب لموهبة لكبيرة ديالها.

و هاكدا خرجات أول غنية ديالها "نوارة" لّي نجحات بزاف و تبعوها غنيات خرين لّي نجحو و ولاو من لخالدات د لأغنية لمغريبية بحال "الله عليها قصارة" و "ياك أجرحي" لّي كتبها زّجال لكبير علي الحداني.

## مصادر

تصنيف:زيادة 1953
تصنيف:ناس تزادو ف الدار البيضا
تصنيف:وفيات 2025
تصنيف:ناس توفاو ف الرباط
تصنيف:مغنية مغريبية
تصنيف:بيوغرافيا د نسا
تصنيف:مقالات فيها مصدر و 3000 بايت
نيجيريا

**نيجيريا**، اللي سميتها رسميا لجمهورية لفيديرالية د نيجيريا (ب لينݣليزية: **Federal Republic of Nigeria**)، هي واحد لبلاد فغرب إفريقيا وأكبر بلاد فإفريقيا من ناحية السكان (تيسكن فيها كتر من 204 مليون واحد). تيحدًها النيجر من الشمال, بينين فلغرب، تشاد وكاميرون فالشرق، ولخليج د غينيا فلجنوب. لعاصمة د نيجيريا هي أبوجا وأكبر مدينة فيها هي لاݣوس. لفلوس اللي كيتخدًمو فنيجيريا هوما النًايرا والرئيس د نيجيريا د دابا هو موحمادو بوهاري.

نيجيريا عندها قتيصاد واعر وتيتنافس مع جنوب إفريقيا على أقوى قتيصاد فلقارة د إفريقيا. الصادرات د لپطرول عاونات بزاف باش توصل نيجيريا لهاد ليقتيصاد الصحيح.

نيجيريا فيها تلاتة ديال لإثنيات أساسية هي ليوروبا ولإيݣبو و لهاوسا. لبلاد مقسومة تقريبا مابين لمسيحيين ولمسلمين. لمسيحيين تيسكنو ف لجنوب ولوسط، ولمسلمين تيسكنو فالشمال ولجنوب لغربي.
## مصادر


تصنيف:بلدان د إفريقيا
تصنيف:تأسيسات د 1960 ف نيجيريا
تصنيف:تأسيسات د 1960 ف إفريقيا
نيحيت

**نيحيت** جماعة ترابية قروية كاينة في إقليم تارودانت، جهة سوس ماسة، ساكنين فيها 1850 نسمة، على حسب الإحصاء العام 2014.
## إحصائيات
* نسبة الأمية : 46,3%
* نسبة السكان اللي قاريين فوق الثانوي (ثانوي وجامعة): 3,6%
* نسبة الناس النشيطين (اللي يقدرو يخدمو): 30,3%
* نسبة البطالة: 63,3%
* نسبة الناس اللي خدامين في الدولة (أولا البيطاليين اللي سبق ليهوم خدمو): 12%
* نسبة الناس اللي خدامين ف لپريڤي (أولا البيطاليين اللي سبق ليهوم خدمو):61,6%
## مصادر

تصنيف:جهة سوس ماسة
تصنيف:جماعة قروية ف إقليم تارودانت
تصنيف:بلايص مسكونين ف إقليم تارودانت
تصنيف:جماعة قروية ف جهة سوس ماسة
نيد فور سپيد

يسار|تصغير|اللوݣو د نيد فور سپيد
يسار|تصغير|وحدا من الطونوبيلات د نيد فور سپيد
**نيد فور سپيد** (ب ) هي واحد السلسلة د اللوعاب د السباق د الطونوبيلات لفتراضية، لي صاوباتها الشركة د إيليكطرونيك آرتس، ولكن كاطورها دابا ݣوست ݣيمز. كل لعبة من السلسلة د نيد فور سپيد كاتهضر على شيفور د شي طونوبيل سريعة، لي خاص هاداك اللي لاعب بيه يكمل بيه بزاف د السباقات، و يهرب بيه من الطونوبيلات د لبوليس اللي تايتبعوه.

أول لعبة د نيد فور سپيد خرجات ف 1994.

## مصادر


تصنيف:لوعاب د تيليجو
نيشان

**نيشان** كانت مجلة مغريبية مكتوبة بالداريجة كانت كاتخرج كل سيمانة. بدات ف 9 شتنبر 2006 و تسدات نهار 1 أكتوبر 2010، و كانت تابعة ل لݣروپ ديال تيلكيل.

3 شهور من بعد ما تحلات، فنهار 20 دجنبر 2006 لوزير لول ديال ديك لوقيتا دريس جطو قرر باش يمنع لمجلة حيت هضرو ف لعدد ديالهم 91 على النوكات وكيفاش لمغاربا كيضحكو على الدين والجنس والسياسة.

تصغير|لغلاف ديال نمرة 91 د لمجلة لي تسببات ف لمنع ديالها

## مصادر

تصنيف:مجلة مغريبية
تصنيف:تأسيسات د 2006 ف لمغريب
نور الدين النيبت

**نور الدين النيبت** (تزاد ف الدار لبيضا ف 13 نونبر 1970) كوايري مغربي دولي كان كايلعب ف لبوسط د مدافع أوسط و من أحسن لّعايبية لمغاربة عبر تّاريخ. لعب 115 ماتش دولي مع لمونتاخاب لمغريبي و شارك ف 2 كيسان عالم (94 و 98).

نور الدين النيبت بدا لكاريير ديالو ف لوداد لبيضاوي، لّي ربح معاه 3 د لبوطولات و كأس إفريقيا د لأبطال ف 1992. النيبت كان من رّكايز د لجيل دهبي د لوداد ف لبدو د تسعينات لقرن 20 ف لفرقة تّاريخية لّي دربها لأوكراني يوري مع لعايبية كبار بحال رشيد الداودي، فخر الدين الرجحي، مجيد بويبوض و لحسن بنعبيشة. فاش كان ف لوداد، كان النيبت عندو واحد لپوليڤالونس كبيرة بحيت كان كايلعب ف بزاف د لبلايص و وصل باش لعب قلب هجوم ف لفينال د سّوبر كوب د إفريقيا ضد أسيك ميموزا. هاد لقوة هي لّي خلاتو يكون من أحسن لمدافعين لّي دازو ف لعالم، حيت كانت عندو شوفة هجومية و كايزعم ف صنع لعمليات و كايفهم كيفاش كايتحركو لمهاجمين.

من بعد حتارف ف فرانسا ف إف سي نانط عام واحد (1993–94)، و لّي تختار فيه ف طّوب 10 د لبوطولة د فرانسا. من بعد سنا مع سبورتينغ لشبونة لبرطقيزي لّي لعب معاه عاماين (1994–1996) قبل ما يسني مع ديبورتيفو لاكورونيا سّبانيولي ف 1996. طّرانسفير ديال ل "سوبير ديبور" كان ف ديك لوقت أغلى بيعة د لعايب مغريبي (6 د لمليون د لأورو). ف سبانيا دوز النيبت 8 سنين تألق فيها ب شكل كبير و تختار بزاف د لمرات ف لفرقة لمتالية د لّيغا. ربح لّيغا مع دّيبور ف 2000 ودّا معاهوم لكاس ف 2002.

النيبت سالا لكاريير ديالو ف طوطنهام نّݣليزي لّي لعب فيه بين 2004 و 2006.

## لكاريير ديالو ف لفراقي

## لكاريير ديالو مع لمونتاخاب

* ماتشات : 115
* أول ماتش دولي : 9 غشت 1990 ضد تونس
* أول بيت دولي : 31 ماي 1997 ضد إتيوبيا
* عدد لبيوتا: 4
* 2 لمشاركات ف كأس لعالم : 1994 و 1998
* 6 لمشاركات ف كأس إفريقيا للأمم : 1992, 1998, 2000, 2002, 2004 و 2006

## مصادر

تصنيف:زيادة 1970
تصنيف:ناس تزادو ف الدار البيضا
تصنيف:كوايري مغريبي
تصنيف:بيوغرافيا د رجال
تصنيف:ناس حيين
تصنيف:مقالات فيها مصدر و 3000 بايت
نويبي ريناس

**نويبي ريناس** (بالصبليونية: **Nueve Reinas**، اللي كاتعني تسعود د لملكات)، فيلم أرجونتيني لّي دار لإخراج ديالو فابيان بيلينسكي. لفيلم متلو فيه لأدوار رّئيسية ݣاستون بولس و ريكاردو دارين و ليتيسيا بريديسي. هاد لفيلم ديال دراما

## ملخص لفيلم
لفيلم كايحكي لقصة ديال جوج شلاهبية لّي عرفو بعضياتهوم غير ب زّهر و دخلو على واحد تّبزنيسة باش ينصبو على واحد سپانيولي ملعق عزيز عليه يجمع تّنابر لقدام و غادي يبغيو يبيعوليه شي تنابر مزورين.

## مصادر

تصنيف:فيلم أرجونتيني
تصنيف:فيلم د دراما
تصنيف:أفلام د 2000
نيكاراݣوا

**نيكاراݣوا**، رسميا لجمهورية د نيكاراݣوا (بالصبليونية: República de Nicaragua) هي بلاد جات ف أمريكا لوسطانية، و أكبر بلاد فيها. تاتحدّها هوندوراس من الشمال لغربي، لبحر د لكاريبي من الشرق، كوسطاريكا من لجنوب، و لمحيط لهادي من لجنوب لغربي.

أول مرة وصلو لأوروپيين للبلاصة اللي فيها نيكاراݣوا كانت ف لقرن 16، ملي دخلات صبانيا وحتلاّت لأرض اللي كانت مسكونة من بزاف د لقبايل من شحال د لوقت. ف 1821، ستاقلات لبلاد من صبانيا، و ف 1838 ولاّت جمهورية. واحد الطرف د نيكاراݣوا (الساحل د الناموس) كان مستعمر من بريطانيا، و ستاقل بوحدو ف 1860. من موراها دخل مع نيكاراݣوا، و لكن الشمال ديالو تعطا لهوندوراس ف 1960.

نيكاراݣوا دازو فيها بزاف د لمشاكل سياسية من نهار ستاقلات، و دازت فيها حروب أهلية و وقات د الديكتاتورية و لأزمات لإقتصادية و لإعصارات. من بين لمشاكل لكبار اللي وقعو ف لبلاد كانت التورة د 1960-1970، و لحرب لأهلية ديال التمانينات.

تيسكنو ف نيكاراݣوا تقريبا 6.5 مليون د الناس و لعاصمة ديالها هي ماناݣوا. اللغة الرسمية د لبلاد هي الصبلونية، و كاين بزاف د اللغات محلية تاتعتارف بيهم الدولة لغات جهوية. حتا لينݣليزية محسوبة معاهم، و تاتّهضر ف شي بلايص من لبلاد. لفلوس اللي كاتخدّم هي لكوردوبا، و النضام د لحكيم رئاسي (الرئيس د لبلاد من 2007 لدابا هو دانييل أورطيݣا). نيكاراݣوا داخلة ف بزاف د لمنضمات دولية منها لأمم لمتحدة و لبنك الدولي و صندوق النقد الدولي و منضمة التجارة لعالمية و الجماعة د لكاريبي.
## مصادر


تصنيف:بلدان د أمريكا الشمالية
تصنيف:مقالات فيها مصدر و 3000 بايت
تصنيف:تأسيسات د 1821 ف أمريكا الشمالية
نيكليوتيد

تصغير

**نيكليوتيد** (ب لونݣلي : nucleotide) ف لبيولوجيا هي لاباز باش كيتبنا DNA و RNA، ؤ كاين لي كيوصفها ب لغة لي كتكتب بها لجينات؛ حيت ترتيب ديالها هو لي كيعطي صيفات للكائن وتغير فهاد ترتيب اقدر ابدل صيفة.

بنادم عندو 3 د لمليار نيكليوتيد مفرقة علا 23 كوبل د لكروموزومات.

## نيكليوتيدات ف DNA ؤ RNA

### تركيبة
تصغير
نيكليوتيد مبني ب:

# باز د نيتروجين.
# سكار مخمس د لكربون.
# كروب د لفوسفاط ولا جوج ولا تلاتة.

### نواع
تصغير
كاين خمسة د نواع ديال نيكليوتيدات هما :

* أدينين
* كوانين
* تايمين
* يوراسيل
* سايتوزين

## مصادر


تصنيف:لبيولوجيا
نيلز بور

**نيلز بور** (تولد فـ7 أكتوبر 1885 ف كوپنهاݣن ؤ مات فـ18 نونبر 1962 فنفس لمدينة) كان عالم د لفيزيك دانماركي، عاون بزاف باش يقاد نماذج نفهمو بها شكل د دّرة، زيد عليها داكشي لي عطا ف ميكانيك كوانتيك. كان من بين لي قبلو ب طبيعة لاحتمالية لي كتطرحها ميكانيك كوانتيك ؤ عطا ليه تفسير لي معروف ب تّفسير د كوپنهاݣن، تسمى على سميتو لمعهد نيلز بور ف كوپنهاݣن. خذا دّوكتورا ديالو ف لفيزيك عام 1911. بور غايفتح لمعهد د لفيزيك النظرية ف كوپنهاݣن ؤ غادي يعطي النظرية ديالو لمشهورة د تركيب دّرة لي غاياخد عليها جايزة نوبل عام 1922.

## مصادر


تصنيف:لميكانيك
تصنيف:بيوغرافيا د رجال
تصنيف:زيادة 1885
تصنيف:وفيات 1962
تصنيف:ناس ربحو جايزة نوبل د لفيزيك
تصنيف:ناس توفاو ف كوپنهاݣن
تصنيف:ناس تزادو ف كوپنهاݣن
نيكولا ساركوزي

**نيكولا ساركوزي** (بلفرانساوية: Nicolas Sarkozy ,تولد ف 28 يناير 1955 فباريز) هو سياسي فرانساوي, وكان الرئيس د فرانسا من 2007 ل 2012. قبل ما يولًي رئيس د فرانسا كان هو الرئيس د لحزب ديالو, اللي هو الاتحاد لحركة شعبية (UMP) وكان وزير د الداخلية.

## التوجه السياسي ديالو
فلوقت ديال جاك شيراك (اللي هو الرئيس اللي كان قبل من ساركوزي), كانت فرانسا مامفاهماش مع لميريكيان فبزاف د لحوايج، بحال لحرب فلعراق د 2003، وخيابت لعلاقة مابيناتهم. ملًي جا ساركوزي، كان واحد من لأهداف ديالو يحسًن لعلاقة مع لميريكان ويقرًب كتر بحال دابا للحلف د الناطو.

## مصادر

## شوف تا
* فرانسا
* إمانويل ماكخون


تصنيف:رايس د فرانسا
تصنيف:بيوغرافيا د رجال
تصنيف:زيادة 1955
تصنيف:ناس حيين
تصنيف:ناس تزادو ف باريز
نيلسون مانديلا

**نيلسون روليهلاهلا مانديلا** (تزاد ف 18 يوليوز 1918 ف مڤيزو و مات ف 5 دجنبر 2013 ف جوهانسبرݣ) هو سياسي إفريقي و رئيس جنوب إفريقيا ما بين 1994 و 1999.
ف عام 1943 دخل نيلسون مانديلا لحزب لمؤتمر لوطني لأفريقي. تعرف بالنضال ديالو ضد نظام لعزيل على حساب لون د لبشرة تيتسما ب لأبارتايد. ف للول كان النضال ديالو سلمي و لكن من بعد مجزرة شاربفيل ف 21 مارس 1960, كون و ترأس شعبة عسكرية تبعة للحزب سميتها رمح الأمة. كان لهدف ديالها تنوض لفوضة و طيح بالنضام العنصري.
ف 5 غشت 1962, شدوه بوليس د جنوب أفريقيا و تحكم عليه يبقى ف الحبس حياتو كاملة.

## حياتو
تزاد نيلسون مانديلا ف عروبية سميتها مڤيزو ف مقاطعة أوماتاتا ف ترانسكاي ف جنوب إفريقيا.

## مصادر


تصنيف:زيادة 1918
تصنيف:وفيات 2013
تصنيف:سياسيين
تصنيف:بيوغرافيا د رجال
النواصر

**نّواصر** مدينة مغريبية و جماعة ترابية حضرية كاينة ف إقليم نّواصر، جهة دّار لبيضا سطات، ساكنين فيها 21508 واحد، على حسب لإحصاء لعام 2014.
## تعليم
* نسبة لأمية (نّاس لّي ما كايعرفوش يقراو ولا يكتبو) : 21,6%
* نسبة سّكان لّي قاريين فوق الليسي (ليسي و جامعة): 23,1%
## قتيصاد
* نسبة نّاس نّشيطين (لّي يقدرو يخدمو): 47,3%
* نسبة لبطالة (نّاس لّي ما خدامينش و تايقلبو على خدمة): 16,4%
* نسبة نّاس اللي خدامين ف دّولة (ولا لبيطاليين اللي سبق ليهوم خدمو): 12,6%
* نسبة نّاس اللي خدامين ف لپريڤي (ولا لبيطاليين اللي سبق ليهوم خدمو):65%
## مصادر

تصنيف:جهة الدار البيضاء سطات
تصنيف:مدون د لمغريب
تصنيف:بلايص مسكونين ف إقليم النواصر
نيپال

**نيپًال**، رسميا لجمهورية الديموقراطية لفيديرالية د نيپّال (بالنيپّالية: सङ्घीय लोकतान्त्रिक गणतन्त्र नेपाल) هي بلاد ماكاطلش على لبحر جات ف لجنوب د آسيا، و بالضبط ف الجبال د لهيمالايا. تاتحدّها من الشمال الشينوا، و من لجنوب و الشرق و لغرب لهند. نيپًال عندها جغرافيا متنوعة، فيها السهول ولغابات والجبال. 8 من أعلى 10 د الجبال ف لعالم جاو فيها، منهم الجبل ديال إيڤريسط، اللي هو أعلى جبل ف لعالم. لبلاد معزولة من الناحية د التضاريس ديالها و الطرقان اللي صعيبة فيها. فيها 4 ديال لأقاليم و 14 لمقاطعة و 75 ناحية.

نيپًال بلاد عندها تاريخ قديم و فيها تولد لمؤسس ديال لبودية. لبلاد كانت فيها مملكة لوقت طويل، و ماعمرها ماتستعمرات، حيت كانت خدّامة فالتوازن ما بين الشينوا و لهند. ف 2001، وقعات مجزرة كبيرة ف لبلاد ملّي لأمير د لبلاد قتل بّاه و مّو و 7 د الناس من لأسرة لملكية، و موراها نتاحر. دخلات لبلاد موراها ف حرب أهلية سالات ف 2008 ولاّت فيها جمهورية علمانية، و سالات آخر مملكة هندوسية كانت ف لعالم.

تيسكنو ف نيپًال شويا كتر من 28 مليون د الناس، و لعاصمة ديالها و أكبر مدينة فيها هي كاطماندو. اللغة الرسمية د لبلاد هي النيپًالية، و لفلوس اللي كاتخدّم هي الروپية النيپًالية. هي داخلة ف لأمم لمتحدة من 1955، و فيها لمقر ديال الرابطة د جنوب آسيا د التضامن لجهوي.
## تصاور من لبلاد

Kathmandu-Basantapur Chowk-34-Palast-2013-gje.jpg|كاطماندو
Budhanilkantha-Vishnu-04-2007-gje.jpg|بودالنيلكانطا
Bhaktapur-Nyatapola Mandir am Taumadhi Tole-03-2007-gje.jpg|باكطاپور
Patan-Bhimsen-12-Baustelle-gje.jpg|پاطان
Lobuche to Gorak Shep-12-Dauerfrostbulte-Lhotse-2007-gje.jpg|لهيمالايا
Mustang-Ghami to Tsarang-02-2015-gje.jpg|موسطانݣ
Pokhara-Tansen-14-Reisfelder-2013-gje.jpg|الروز
Prithvi Highway-64-stehender LKW-2013-gje.jpg|لمركوب


## مصادر


تصنيف:مقالات فيها مصدر و 3000 بايت
تصنيف:بلدان د أسيا
تصنيف:تأسيسات د 1769 ف أسيا